[Resep] Pangebraaide groente met witbone | Maroela Media
[Resep] Pangebraaide groente met witbone
Groente is veelsydig en kan op soveel maniere 'n opwindende deel van 'n ete word om kleur, tekstuur en genoeg vitamiene en minerale in maaltyd in te sluit. Geroosterde of pangebraaide groente kan op vele maniere gebruik word. Sit dit net so as bygereg voor, meng dit met pasta of couscous of maak dit deel van 'n slaai-pakkie soos in hierdie resep.
Die slaaipakkies is 'n lekker "vars" idee vir mense wat graag minder stysel wil eet. Vou die geroosterde groente met bone, feta, 'n bietjie pesto en pampoenpitte of sonneblomsade in die slaaiblare toe vir 'n smullekker ete. Die balsamiese asyn en olyfolie in die groente pas perfek by bone en gee die hele gereg 'n Italiaanse gevoel.
30 ml (2 e) avokado- of olyfolie
250 g sampioene, in kwarte gesny (opsioneel)
2 eiervrugte, met die skil in blokkies gesny
4-5 murgpampoentjies, gehalveer en in skyfies gesny
250 g kersietamaties, gehalveer
45 ml (3 e) balsamiese asyn
10 ml (2 t) gedroogde origanum of roosmaryn
1 x 410 g-blik botter- of ander witboontjies, byvoorbeeld "haricot", gedreineer
suurlemoensap, sout en swartpeper na smaak
30 ml (2 e) gekapte vars Italiaanse pietersielie of origanum
basiliekruidpesto, feta en pampoensade om mee voor te sit
botterslaaiblare om mee voor te sit
Voorverhit die helfte van die olie in 'n groot braaipan (gebruik 'n AMC 28 cm Chef's Pan of Electric Frying Pan om genoeg plek vir alles te hê). Braai ui en sampioene tot gaar en skep uit.
Braai eiervrug in dieselfde pan tot goudbruin en amper gaar. Voeg 'n bietjie meer olie by, indien nodig.
Voeg die res van die olie in die pan en braai murgpampoentjies tot net gaar. Roer die tamaties deur en soteer vir 'n paar minute.
Skep die ui en sampioene terug in die pan met die balsamiese asyn en gedroogde kruie. Verlaag hitte en prut vir 'n paar minute tot die groente alles gaar is, maar nie pap nie. Sit selfs 'n deksel vir 'n paar minute op as dit nodig is.
Roer bone by en geur na smaak met suurlemoensap, sout en swartpeper. Roer die vars kruie by en sit voor as 'n bygereg of vegetariese ete.
Pak dit so in 'n kosblik: Skep lepelsvol groente op groot botterslaaiblare met basiliekruidpesto, bietjie feta en pampoensade. Vou die slaaiblare soos 'n pakkie om die vulsel.
Tuna, oorskiet-hoender of avokado sal ook lekker wees saam met die groente.
As die pan te klein is, werk dit goed om die groente in sarsies te soteer tot dit gaar is en alles dan saam te meng en te geur. Maak veral seker dat die eiervrug gaar is voor die ander sagter groente bygevoeg word.
Kyk elke Maandagoggend saam na #Kosblik, op Die Groot Ontbyt, op kykNet se kanaal 144 waar ek oor smullekker en maklike resepte gesels. Volg my op Facebook www.facebook.com/HeleenMeyerFood of besoek my webwerf www.heleenmeyer.co.za as jy hou van lekker kook en eet.